বাংলাদেশের ভাষা-পরিস্থিতি' 


সারসংক্ষেপ 

প্রজাতন্ত্রের রাষ্ট্রভাষা বাংলা হওয়া সন্েও বাংলাদেশে জীবনের সর্বক্ষেত্রে বাংলাভাষা প্রয়োগের কাজটা করে 
ওঠা যায়নি। অন্যপক্ষে ইংরেজিমাধ্যম শিক্ষাব্যবস্থার কল্যাণে মধ্যবিত্ত পরিবারের সন্তানেরা বাংলা থেকে 
দূরে চলে যাচ্ছে। দ্বিতীয় ভাষা হিসাবে ইংরেজি শেখার আবশ্যকতা অনস্বীকার্য, কিন্তু দ্বিতীয় ভাষা কখনো 
প্রথম ভাষার স্থান নিতে পারে না । বাংলাভাষার ব্যবহার নিয়ে আমাদের বিভ্রান্তি ক্রমে বৃদ্ধি পাচ্ছে। শব্দের 
অপপ্রয়োগ, বানানের বিশৃঙ্খলা, অকারণে ইংরেজি শব্দের ব্যবহার, ইংরেজির অনুকরণে আ্যাপস্ট্রফির 
প্রয়োগ ইত্যাদির ফলে শুদ্ধ বাংলা লেখা দুরূহ হয়ে উঠেছে । অনেকে প্রচলিত প্রমিত বাংলাকে মানতে চান না 
তা পূর্ব বাংলার মৌখিক ভাষা থেকে অনেকখানি দূরের বলে স্বাতন্তর্প্রয়াসী লেখকদের যুক্তির জের টেনে 
যদি কেউ বলেন যে, রবীন্দ্রনাথের ভাষা আমার নয়, তাহলে তা দুঃখের কারণ হবে । বাংলাদেশে আদিবাসী 
জনগোষ্ঠীর ৪৫টি ভাষা রয়েছে। এসব ভাষা বিকাশের নানা স্তরে অবস্থান করছে। এসব ভাষার উন্নয়নের 
দিকে আমাদের মনোযোগ দেওয়া দরকার । বাংলাভাষা চর্চার সাম্প্রতিক প্রবণতাসহ বাংলাদেশের ভাষিক 
পরিস্থিতি এ প্রবন্ধে উপস্থাপন করার চেষ্টা করা হয়েছে। 


বাংলাদেশের জন্যবৃত্তান্তে ১৯৫২ সালের একুশে ফেকুয়ারি খুব গুরুতৃ পেয়ে থাকে । মনে করা হয়, এইদিন 
আমাদের আত্মসাক্ষাৎকারের দিন। এরপর থেকে জীবনের সর্বক্ষেত্রে মাতৃভাষাকে প্রতিষ্ঠার আহ্বান 
জানিয়ে যে-বাঙালি জাতীয়তাবাদের নতুন সূচনা আমরা করেছিলাম, তাতে ১৯৭১ সালের মুক্তিযুদ্ধের বীজ 
অঙ্কুরিত হয়েছিল- যদিও নতুন রাষ্ট্প্রতিষ্ঠার চিন্তা ১৯৫২ সালে আমাদের মনে ঠাই পায়নি । সে-সময়ে 
আমাদের সমালোচকেরা বলেছিলেন, বাংলা ভাষায় উপযুক্ত পাঠ্যবই নেই, তা শিক্ষার বাহন হবে কী করে! 
রবীন্দ্রনাথের ভাষা ধার করে আমরা জবাব দিয়েছিলাম, পাঠ্যবই ফুলগাছ নয় যে লোকে শখ করে তার 
কেয়ারি করবে; যখন চাহিদা হবে, তখন পাঠ্যবইও লেখা হবে । সমালোচকেরা প্রশ্ন তুলেছিলেন, উপযুক্ত 
পরিভাষা না হলে উচ্চশিক্ষার ক্ষেত্রে কিংবা অফিস-আদালতে বাংলার ব্যবহার কেমন করে হবে! বর্ধমান 
হাউজে বাংলা একাডেমী প্রতিষ্ঠা করে আমরা বলেছিলাম, সব সমস্যার সমাধান এখান থেকে বেরিয়ে 
আসবে । 


১৯৫৬ সালে পাকিস্তানের শাসনতন্ত্রে বাংলা ও উর্দুকে দেশের রাষ্ট্রভাষা হিসেবে স্বীকৃতি দিয়ে বলা হলো, 
বিশ বছর পরে তা কার্যকর হবে । আমরা পাঠ্যপুস্তক-রচনায় এবং পরিভাষা-প্রণয়নে উদ্যোগী হলাম । 
১৯৬২ সালে পাকিস্তানের দ্বিতীয় শাসনতন্ত্র রাষ্ট্রভাষা-সম্পর্কিত পূর্বের বিধান পুনরাবৃত্ত হলো । আমরা 
কেউ বললাম, রাষ্ট্রভাষা হিসেবে বাংলার মর্ধাদালাভ আরো ছ বছরের জন্যে পিছিয়ে গেল; কেউ বললাম, 
প্রস্তুতির জন্যে আরো ছ বছর সময় পাওয়া গেল । সার্‌ আশুতোষ বাংলাকে প্রবেশিকা পরীক্ষার বাহন করে 
গিয়েছিলেন_আমরা তা ইন্টারমিডিয়েট বা উচ্চমাধ্যমিক পর্যন্ত বিস্তৃত করলাম এবং আশা করলাম, 


*প্রবন্ধটি বাংলাদেশ এশিয়াটিক সোসাইটির ৫৬তম প্রতিষ্ঠাদিবসে (৩ জানুয়ারি ২০০৮) পঠিত ও বাংলাদেশ এশিয়াটিক সোসাইটি 
পত্রিকায় প্রকাশিত। প্রফেসর আনিসুজ্জামান ও বাংলাদেশ এশিয়াটিক সোসাইটির অনুমতিক্রমে প্রবন্ধটি বাংলাদেশ শিক্ষা সাময়িকীতে 
পুনরায় প্রকাশ করা হল। 

** প্রফেসর ইমেরিটাস, ঢাকা বিশ্ববিদ্যালয় । 


| বাংলাদেশ শিক্ষা সাময়িকী ০৭. 


অচিরেই তা ডিগ্রি স্তরের শিক্ষার ও পরীক্ষার বাহন হয়ে উঠবে । মুহাম্মদ কুদরাত-এ-খুদার মতো বিজ্ঞানী ও 
একেএম আবদুল ওয়াহেদের মতো চিকিৎসক স্বতপপ্রবৃত্ত হয়ে নিজের নিজের বিষয়ে পাঠ্যপুস্তক রচনার 
উদ্যোগ নিলেন। পরিভাষা-প্রণয়নে পপ্তিতেরা প্রবলভাবে প্রবৃত্ত হলেন । আমি এক প্রবন্ধ লিখে বললাম, 
সব পারিভাষিক শব্দের সমতুল্য বাংলা প্রতিশব্দ উ্ভাবনের দরকার নেই - সাবজজের বদলে অবর ন্যায়াধীশ 
কিংবা টেলিফোন-্রাংক কলের বদলে দৃরালাপনী বা সুদূরালাপন প্র্বতনের প্রয়াস পরিত্যাগ করাই শ্রেয়। 
আমার মতো অর্বাচীনের এহেন অযাচিত পরামর্শে মুরুব্বিদের কেউ কেউ বিরক্ত হলেন । বললেন, ছোকরা 
বুঝতে পারছে না যে, প্রতিশব্দ তৈরি না হওয়া পর্যন্ত পরিভাষা সম্পর্কে শক্রদের মুখ বন্ধ করা যাচ্ছে না। এর 
মধ্যে আবার বাংলা ভাষা ও বর্ণমালার সরলীকরণ তথা সংস্কার নিয়ে নিজেদের মধ্যে আমরা বড়োরকম 
কাজিয়া বাধিয়ে ফেললাম । এসবের তোয়াক্কা না করে জনসাধারণ দোকানপাটের নামফলক বাংলায় 
লিখতে থাকল, মোটরগাড়ির নম্বরফলক বাংলায় লিখে একজন সাংবাদিক তো বিধিভঙ্গের মামলার 
মুখোমুখি হলেন। ১৯৭০ সালে বঙ্গবন্ধু শেখ মুজিবুর রহমান ঘোষণা করলেন, তারা ক্ষমতায় এলে 
পণ্তিতদের মুখাপেক্ষী না হয়ে তদ্দপ্ডেই সর্বক্ষেত্রে বাংলা চালু করে দেবেন । শুনেছি ইন্দোনেশিয়ায় এমনটা 
ঘটেছিল । সেখানে যখন ওলন্দাজ থেকে বাহাসা ইন্দোনেশিয়ায় রাতারাতি পরিবর্তনের সিদ্ধান্ত হয়, তখনো 
শেষোক্ত ভাষাটি ঠিকমতো গঠিত হয়নি । বিশ্ববিদ্যালয়ের শিক্ষকেরা শ্রেণীকক্ষে বন্তৃতা দিতেন ৮০ শতাংশ 
ওলন্দাজ শব্দ ব্যবহার করে । সরকারি কাজকর্মেও তেমন অবস্থা । তারপরও বছর দুয়েকের মধ্যে নতুন 
ভাষার স্থিতি হয়ে যায় । 


১৯৭১ সালে বাংলাদেশ স্বাধীন হলো । ১৯৭২ সালে বাংলায় সংবিধান রচিত হলো । তাতে বলা হলো, 
প্রজাতন্ত্রের রাষ্ট্রভাষা বাংলা । পরিকল্পনার দলিল বাংলায় প্রণীত হলো, বিপুল উৎসাহে সরকারি দপ্তরে 
বাংলায় নথিপত্র লেখা শুরু হয়ে গেল, উচ্চশিক্ষার অনেক ক্ষেত্রে বাংলা হয়ে উঠল বাহন । উচ্চ আদালতে 
বাংলা প্রবেশাধিকার পেল না বটে, কিন্তু নিম্ন আদালতে তা হয়ে গেল একচ্ছত্র | বড়ো চিকিৎসক বাংলায় 
ব্যবস্থাপত্র লিখতে শুরু করে দিলেন । পাঠ্যপুস্তক কিছু কিছু বাংলায় লেখা হলো বটে, কিন্তু তা যথেষ্ট নয়। 
বিষয়ের বিশেষজ্ঞেরা পাঠ্যপুস্তক লেখায় তেমন করে এগিয়ে এলেন না কিংবা বিষয়-বিশেষজ্ঞ ও ভাষা- 
বিশেষজ্ঞের তেমন সহযোগ ঘটল না। এমন অবস্থায় উপায় একটাই- ইংরেজিতে বইপত্র পড়ে বাংলায় 
পড়ানো এবং পরীক্ষা দেওয়া । কিছুকালের মধ্যেই আবিষ্কৃত হলো যে, ইংরেজিতে আমাদের দখল ক্রমশ 
কমে আসছে । তখন দোষ পড়তে শুরু হলো বাংলার ঘাড়ে : বাংলা-বাংলা করে আমরা ইংরেজিকে অবহেলা 
করেছি, তাতে পৃথিবীর সঙ্গে আমাদের সংযোগ নষ্ট হতে চলেছে। এই ত্রুটি দূর করতে ইংরেজি-মাধ্যম 
স্কুলের প্রাদুর্ভাব ঘটল । স্বাধীনতার কল্যাণে ততদিনে বাঙালি মধ্যবিত্তের কিঞ্চিৎ ধনাগম হয়েছে। এক 
পুরুষ আগে যে-মধ্যবিত্ত বাংলা ভাষার জন্যে প্রাণ দিতে প্রস্তুত ছিল, এখন আন্তর্জাতিকতার খাতিরে সে 
নিজের সন্তানদের বাংলা ভাষা থেকে দূরে রাখতে প্রবৃত্ত হলো। আমার সন্তানেরা সবাই বাংলা মাধ্যমে 
লেখাপড়া শিখেছে, আমার নাতি-নাতনিরা সবাই ইংরেজি সাধ্যমে পড়াশোনা করছে। ইংরেজি স্কুলে 
ছেলেমেয়ে পড়ানোর সামর্থ্য যার নেই, সেও অতি কষ্ট করে সেখানেই ছেলেমেয়ে পাঠাচ্ছে এই আশায় যে, 
সেখানকার শিক্ষাই তাদের ভবিষ্যৎ গড়ে দেবে । এখানকার শিক্ষার্থীরা পরস্পরের সঙ্গে ইংরেজিতে কথা 
বলতে ভালোবাসে । তাদের অধিকাংশের চোখে স্বপ্ন পাশ্চাত্য জগতে স্থিতিলাভ করার, মন্ত্র অনেকটা 
“আমার এই দেশেতে জন্ম যেন ওই দেশেতে মরি ৷ এদিকে বাংলা বিদ্যালয়গুলো ক্রমশ হতশ্রী হয়ে 
পড়েছে । আমাদের দেশে ছাত্র সংখ্যা সর্বত্র বাড়ছে, তাদের চাহিদা মেটাতে অধিকসংখ্যায় বিদ্যালয় 
প্রতিষ্ঠিত হচ্ছে, কিন্ত উপযুক্ত শিক্ষক সবসময়ে পাওয়া যাচ্ছে না। আমাদের ভাষাশিক্ষার পদ্ধতিও নেহাৎ 

ক্রুটিপূর্ণ। ফলে বেশির ভাগ ছাত্রছাত্রী বাংলা ও ইংরেজি কোনোটাই ভালো করে শিখছে না। আমরা 
ইংরেজিতে দক্ষতাহীনতার জন্যে আফসোস করি, বাংলার অদক্ষতা আমাদের চোখকান এড়িয়ে যায়। 
দেশীয় শিক্ষাপদ্ধতিতে ভাষাশিক্ষার কাজটায় গুরুতৃ না দিয়ে প্রতিকার হিসেবে আমরা ভিনদেশীয় 
শিক্ষাপদ্ধতি গ্রহণ করে বসে আছি। 


ইতিমধ্যে রাজনৈতিক পরিবর্তনের কারণে একসময়ে সিদ্ধান্ত হলো, রাষ্ট্রপতির কাছে যেসব নথি যাবে, তার 
সারমর্ম ইংরেজিতে তৈরি করতে হবে (কারণ ওই বিশেষ রাষ্ট্রপতি বাংলা তেমন ভালো জানতেন না)। এই 
সুযোগে যেসব নথি রাষ্ট্রপতির কাছে যাবে না, তাতেও ইংরেজি লেখা শুরু হলো । ইংরেজিশিক্ষিত মানুষের 
অভাব, কিন্ত ফাইলে ইংরেজি-লেখার লোকের অভাব নেই । মুক্তিযুদ্ধের বিরোধিতা করেছিলেন, এমন এক 
রাজনীতিবিদ, হাইকোর্টে মামলা করে রায় পেয়ে গেলেন যে, নিম্ন আদালতেও ইংরেজিতে লেখা আরজি 
গ্রহণ করা হবে । উচ্চ আদালতের বিজ্ঞ বিচারকদের কেউ কেউ বাংলায় রায় লিখতে অগ্রসর হলেন বটে, 
কেউ কেউ আবার বলে দিলেন, তার আদালতে বাংলা চলবে না । পরিভাষার প্রশ্ন নতুন করে উঠেছে । কেউ 
কেউ যুক্তি দিচ্ছেন যে, শিক্ষার উচ্চপর্যায়ে এসে যখন অক্সিজেন-হাইড্রোজেন নিতে হবে, তখন নিয্নপর্যায়ে 
আর অম্রজান-উদ্জান রেখে কী হবে, গোড়া থেকেই আন্তর্জাতিক পরিভাষার মধ্যে থাকাই শ্রেয় । 


আপনারা একথা ভাববেন না যে, ইংরেজি ভাষার প্রতি আমি বিদ্িষ্ট । আমি বাস্তবিকই মনে করি যে, একটি 
আন্তর্জাতিক ভাষা আয়ত্ত না করলে শিক্ষার ক্ষেত্রে আমরা বেশিদূর অগ্রসর হতে পারব না এবং এতিহাসিক 
কারণে সেটি ইংরেজিই হতে হবে । আমি বলতে চাই, দ্বিতীয় ভাষা কখনো প্রথম ভাষার স্থান নিতে পারে 
না। এই বিষয়ে সচেতন না হলে সমগ্র জাতির জন্যে আমরা এমন বিভ্রান্তি সৃষ্টি করব, যখন প্রজাতন্ত্রের 
রাষ্ট্রভাষা বাংলা' - এই বিধান অর্থহীন হয়ে পড়তে পারে । 


দুই 


বাংলা ভাষার ব্যবহার নিয়ে আমাদের বিভ্রান্তি ক্রমে বৃদ্ধি পাচ্ছ। এর জন্যে দায়ী কিছু লেখকের 
অভিনবত্বপ্রিয়তা এবং কিছু সাংবাদিকের দায়িতৃজ্ঞানহীনতা। অকারণে শব্দ ছোটা-বড়ো করার একটা 
প্রবণতা আমাদের আছে। যেখানে ফল বললে হয়, সেখানে আমরা ফলশ্রুতির ভূল প্রয়োগ করি; আবার 
যেখানে পরিপ্রেক্ষিত বলা উচিত, সেখানে প্রেক্ষিত বলি । যেখানে প্রস্তাব লেখা অভিপ্রেত, সেখানে লিখি 
প্রস্তাবনা; চলাকালে লেখা যেখানে যথেষ্ট, সেখানে লিখি চলাকালীন সময়ে । অন্যতম অর্থ অনেকের মধ্যে 
এক, আমাদের এখানে চলছে বিশিষ্ট অর্থে : “অন্যতম একটি কারণ' । সমাস ভেঙে লেখা একটা নিয়ম হয়ে 
দাড়িয়েছে, যেমন, সংবাদপত্র-বিক্রয়কেন্দ্র লিখিত হচ্ছে সংবাদ পত্র বিক্রয় কেন্দ্র-রূপে । “র' এবং “এর' 
বিভক্তিদুটি আগের শব্দের সঙ্গে সম্পূর্ণভাবে যুক্ত হয়, যেমন, ব্যক্তির, খবরের । এই নিয়মে আমরা 
রবীন্দ্রনাথের কবিতার উল্লেখ করে থাকি । এখনকার ঝৌক দেখা যাচ্ছে, রবীন্দ্রনাথ-এর লেখা, এভাবে 
চললে কদিন পরে কবিতা-র রূপ দেখতে পাবো । 


কোনো কোনো পত্রিকা আরো এক ধাপ এগিয়ে ইংরেজি ভাষার নিয়মে ত্যাপস্ট্রফির প্রবর্তন করেছে সম্বন্ধ 
পদের ক্ষেত্রে। বাংলায় উধ্বকমার ব্যবহার ছিল বর্ণের অবলোপ বোঝাতে-তাও ইংরেজিরই নিয়মে 
(যেমন, 00101) : এর উদাহরণ, “পরে (উপরে), বলি' (বলিয়া), ক'রে কেরিয়া), সে-ব্যবহার এখন 
বিরল । উর্ধ্বকমার নতুন ব্যবহার যেটা সংক্রমিত হয়েছে কাগজ"র কল্যাণে, সেটা পূর্ববর্তী শব্দে -এর যুক্ত 
হওয়ার বদলে (অবিকল ' এর আদলে) উধ্বকমা ও র ('র) লেখা । এটা যেমন অযৌক্তিক, তেমনি 
অমান্য । 

বানানের বিশৃঙ্খলা এর চেয়ে কিছু কম নয়। বাংলায় তৎসম শব্দের বানান নির্দিষ্ট ছিল সংস্কৃত নিয়মে, কিন্তু 
তড্ব, অর্ধং-তৎসম ও বিদেশি শব্দের বানানের কোনো নিয়ম ছিল না। এই অরাজকতা দূর করার জন্যে 
কলকাতা বিশ্ববিদ্যালয়কে রবীন্দ্রনাথ অনুরোধ করেছিলেন বানানবিধি বেঁধে দিতে । ১৯৩৬ সালে কলকাতা 
বিশ্ববিদ্যালয় বাংলা বানানের নিয়ম প্রবর্তন করে । এ-নিয়ে অনেক বাক্‌-বিতণ্ডা হয়, তবে রবীন্দ্রনাথ নিজে 
এই রীতি মেনে চলবেন বলে ঘোষণা করায় সকলেই তা অনুসরণ করেন বা অনুসরণ করতে সম্মত হন। 
তার আগেই অবশ্য বিশ্বভারতী নিজেদের প্রকাশনার জন্যে আরেক প্রস্থ নিয়ম তৈরি করে এবং রবীন্দ্রনাথের 
বইপত্র সেই নিয়মানুযায়ী ছাপতে শুরু করে । কলকাতা বিশ্ববিদ্যালয়ের নিয়মে অনেক বিকল্প রাখা হয়েছিল 
: গাড়ি-গাড়ী, পাখি-পাখী, বাড়ি-বাড়ী, চুন-চুন, পুব-পুব ইত্যাদি। আবার, কলকাতা বিশ্ববিদ্যালয় ও 
বিশ্বভারতীর বিধিতে কিছু ভেদ ছিল। যেমন, স্ত্রীলিঙ্গ এবং জাতি, ভাষা ও বিশেষণ-বাচক শব্দের শেষে 
কলকাতা বিশ্ববিদ্যালয়ের নিয়মে ঈকার এবং বিশ্বভারতীর নিয়মে ইকার হয়। এক জায়গায় ধোবানী, 
বাঙালী, ইংরেজী, রেশমী; অন্যক্ষেত্রে ধোবানি, বাঙালি, ইংরেজি, রেশমি | বিকল্প বেড়ে যাওয়ায় বিভ্রান্তি 
বাড়ল । ফলে পাঠ্যপুস্তক থেকে শুরু করে সংবাদপত্রে ও সাহিত্যকর্মে একই শব্দের বানানভেদ সবসময়েই 
চোখে পড়তে থাকল । গত শতাব্দীর আশির দশকে বাংলাদেশ জাতীয় শিক্ষাক্রম ও পাঠ্যপুস্তক বোর্ড 
প্রাথমিক শিক্ষার পর্যায়ে পাঠ্যবইতে বাংলা বানানের সমতাবিধানের একটি উদ্যোগ নেয় ৷ পরের দশকে 
বাংলা একাডেমী প্রমিত বানান প্রবর্তনের আরেকটি উদ্‌যোগ গ্রহণ করে । এই দু-ক্ষেত্রে নিয়মের সামান্য 
হেরফের থাকলেও মৌলিক এক্য এই যে, এর কোথাও বানান সংস্কার বা উভভাবন করা হয়নি । যেখানেত্স্ব- 
দীর্ঘ দুয়েরই বিধান আছে, সেখানে (অল্প কয়েকটি দৃষ্টান্ত ছাড়া) হুম্ব ই বা উ গৃহীত হয়েছে । তাই গাড়ি, 
পাখি, বাড়ি, বাঙালি, ইংরেজি নেওয়া হয়েছে, বাদ গেছে গাড়ী, পাখী, বাড়ী, বাঙালী, ইংরেজী । 
সমালোচকেরা বলেছেন, বাঙালীর দীর্ঘ ঈকার লুপ্ত হওয়ায় তার মর্যাদাহানি হয়েছে। দ্বিমতপ্রকাশের একটা 
দায়িত্ব সমালোচকদের আছে বইকি! 

ওদিকে কলকাতায় আনন্দবাজার গোষ্ঠী তাদের প্রকাশনার জন্যে এবং পশ্চিমবঙ্গ বাংলা আকাদেমি 
সর্বসাধারণের ব্যবহারের জন্যে বাংলা বানানের নিয়মাবলি তৈরি করেছে। বাংলা বানানের সমতাবিধানের 
এত বহুমুখী প্রয়াস ঈন্সিত ফললাভের পক্ষে হয়তো অন্তরায়ই হয়েছে । 


তা হোক, কিন্তু বাংলাদেশের অধিকাংশ পত্রপত্রিকায় কোনো নিয়মই অনুসরণ করা হচ্ছে না । কেউ কেউ 
মনে করছে, বাংলা ভাষা থেকে বোধহয় ঈ বা উ কার লোপ করে দেওয়া হয়েছে, ফলে তারা যত্রতত্র ইকার- 
উকার চালিয়ে দিচ্ছে । একাধিক পত্রিকা সন্ত্রমাত্বক “তারা" শব্দে চন্দ্রবিন্দু পরিহার করার সিদ্ধান্ত নিয়েছে। 
বাংলা ভাষায় যতদিন আপনি-তুমির ভেদ থাকবে, ততদিন তারা-এঁরা এবং তারা-এরার পার্থক্য বজায় 
রাখতে হবে । কোনো কোনো লেখককে দেখছি ঞ ও জয়ের যুক্তবর্ণ জজ ভেঙে ন্জ লিখতে । তাদের হাতে 
সঞ্জয় ও সম্ভীব হয়ে উঠছে সন্জয় ও সন্জীব | আমরা প্রত্যেকেই যদি ব্যক্তিগত পছন্দ-অপছন্দকে সবার 
ওপরে চাপিয়ে দিতে চাই, তাহলে মাৎস্যন্যায়ের পুনরাবিভাব ছাড়া উপায় কী! 


আরেক প্রবণতা দেখা যাচ্ছে চলতি বাংলা শব্দের বদলে ইংরেজি শব্দ ব্যবহার করার । কক্ষ, গাড়ি, বাড়ি 
বর্জিত হচ্ছে, রুম, কার ও বিল্ডিং তার জায়গা নিচ্ছে। বাংলায় চিরটা কাল আমরা একতলা-দোতলা বলে 
এলাম, এখন ইংরেজির বাংলা করে প্রথম তলা, দ্বিতীয় তলার মতো কুৎসিত ব্যবহার চালু হচ্ছে । আবার, 
তিন খুনের মামলা না বলে ট্রিপল মার্ডার কেস বললে বাংলাভাষী পাঠক বেশি বুঝবে বলে ধরে নেওয়া 
হয়েছে । তেমনি টক অফ দি টাউন । মনে হয়, বাংলা সংবাদপত্র পড়ার আগে পাঠককে ইংরেজি শিক্ষা করে 
নিতে হবে। 


১০. বাংলাদেশ শিক্ষা সাময়িকী | 


এই বক্তৃতা লেখার সময়ে সুপ্রতিষ্ঠিত একটি পত্রিকায় মুদ্রিত একটি বাক্য চোখে পড়ল : “তিনিসহ 
পাচজনকে গ্রেপ্তার করা হয়েছে ।” ওই সাংবাদিককে একথা বলার সাহস কার আছে যে, “তিনি' গ্রেপ্তার হন, 
“তিনি'কে গ্রেপ্তার করা যায় না, গ্রেপ্তার করা যায় “তাকে' এবং বাক্যটি “তাকে এবং আরো চারজনকে গ্রেপ্তার 
করা হয়েছে" বললে যথার্থ হতো। অবশ্য এখন অনেকে বলছেন,_ তার মধ্যে ভাষাতান্তিকও আছেন, 
শুদ্ধাশুদ্ধের ধারণা আমাদের সংস্কারমাত্র, আসলে শুদ্ধ বা অশুদ্ধ বলে কিছু নেই । ল্যাঠা চুকে গেল । 


তিন 


বাংলাদেশের সংবিধানের একটি অনুমোদিত ইংরেজি পাঠ আছে । আদি সংবিধানের ইংরেজি ভাষ্যে বা 
ভাষার প্রতিশব্দ ছিল 73918811| ১৯৮৮ সালে অষ্টম সংশোধনীর দ্বারা তা বদলে 73810818 করা হয়। 
আমাদের অনেকেরই মনে পড়বে, পাকিস্তানের আইয়ুব খানের শাসনকালে উর্দু প্রচার-মাধ্যমে “পূর্ব 
পাকিস্তান" ও “বাংলা” এবং ইংরেজি প্রচার-মাধ্যমে “বাংলা” শব্দের ব্যবহার চালু হয়েছিল। এরশাদ- 
আমলের বাংলাদেশে ইংরেজিতে 3817891 র বদলে 17397519 লেখার রীতি পুনঃপ্রবর্তিত হয় । 

এই পরিবর্তনের যুক্তিটা বোঝার চেষ্টা করা যাক। প্রত্যেক ভাষায় যখন অন্যের ভাষা ও জাতি-বাচক শব্দ 
ব্যবহার করা হয়, তখন তা কোনো কোনো ক্ষেত্রে অবিকৃত থাকে, কোথাও কোথাও পরিবর্তিতরূপে গৃহীত 
হয়। বাংলায় আমরা ফারসি, উর্দু, হিন্দি বলি, আবার সিংহলি, ইংরেজি, ফরাসি, জার্মান বলি - কখনোই 
সিনহালা, ইংলিশ, ফ্রঁসেজ, ডয়েশ্‌ বলি না। ইংরেজরা ফরাসিকে ফ্রেঞ্চ ও জার্মানকে জার্মান বলে। 
ইংরেজিতে প্রায় আড়াই শ বছর ধরে বেঙ্গলি বলা হচ্ছে। পরিবর্তনটা ইংরেজিভাষী কেউ করল না, আমরা 
করলাম । কারণ কি? 


একটি অক্সফোর্ড ডিকশনারির নবতম সংস্করণে 74175] ভুক্তিতে বলা হয়েছে, এটা 7০75৭]? র 
রকমফের | রকমের ভেদই যদি হয়, তাহলে বদলের আবশ্যকতা কী? মনে হয়, ভারতের বাংলা 73675থ1 
আর বাংলাদেশের বাংলা 1819, এটা জানানোই ছিল আমাদের অভিপ্রায় । সম্প্রতি মার্কিন যুক্তরাষ্ট্রে এই 
ধারণাটাই প্রশ্রয় পেয়েছে মাইক্রোসফ্ট কোম্পানির কাছে। 

ভারতের বাংলা ও বাংলাদেশের বাংলা যে আলাদা ভাষা, অন্তত তা আলাদা হওয়া উচিত, আমাদের 
কয়েকজন লেখক সেকথা এখন জোর দিয়ে বলছেন। তাদের বক্তব্য অনেকটা এরকম : ফোর্ট উইলিয়ম 
কলেজে বাংলা গদ্যের যে-সূচনা হয়েছিল, তা সংস্কৃতানৃগ, তাতে বাঙালির মুখের কথা বাদ পড়ে গিয়েছিল । 
বঙ্কিমচন্দ্র-রবীন্দ্রনাথে যে-সাধু গদ্য রূপলাভ করে, সেখানেও মৌখিক বুলি তেমন স্থান পায়নি, তবে তাদের 
সাধু ক্রিয়াপদ উত্তর ও পূর্ব বাংলার মৌখিক ক্রিয়াপদের সন্নিকটবর্তী ছিল । প্রমথ চৌধুরী যখন সাধুভাষার 
উচ্ছেদ ঘটিয়ে সাহিত্যে চলতি ভাষা প্রবর্তনের সফল আন্দোলন করলেন, তখন তিনি সে-চলিত ভাষাকে 
স্থাপন করলেন একান্তই পশ্চিমবঙ্গের মৌখিক ভাষার ভিত্তিতে | এই প্রমিত ভাষা পূর্ব বাংলার মৌখিক ভাষা 
থেকে অনেকখানি পৃথক, সুতরাং আমাদের পক্ষে তা মান্য করা আবশ্যক নয়। আমরা বাংলাদেশের 
মৌখিক ভাষার ভিত্তিতে, আপাতত রাজধানী ঢাকায় চলতি মৌখিক ভাষার ভিত্তিতে, আমাদের প্রমিত বাং 
গড়ে তুলব_ যেমন কলকাতার ভাষাকে কেন্দ্র করে প্রমথ চৌধুরী একদিন করেছিলেন । 

বিষয়টা নিয়ে এখনো তর্কবিতর্ক চলছে। কালি ও কলম মাসিকপত্রে গত ছ মাস ধরে এই মতের পক্ষে- 
বিপক্ষে যুক্তি তুলে ধরা হচ্ছে। সেসব রচনা থেকে বাঞ্ছিত গদ্যের দু-একটা নমুনা উদধৃত করা আমার 
আলস্যের অনুকূল হবে। পূর্ব বাঙলার ভাষা গ্রন্থের সম্পাদক এবাদুর রহমান লিখেছেন : 


| বাংলাদেশ শিক্ষা সাময়িকী ১১. 


আমাদের বাকপ্রতিমা কেমনে, কিভাবে, কি ভাষায় কথা কইব, আমরা জানিনা । কিন্তু বাংলা কলচরে 
ও পলিটিকসে একটা এসপার ওসপারের প্রস্তুতি চলতেছে । এটা আমরা টের পাই । এর আচ আমাগো 
শরীরে আইসা লাগতেছে । এই বহিতে আমাগো জবান সাফ করার অবিরাম সংগ্রামের কিছু ইতিহাস 
ধরা থাকলো । 

সাফ জবানের উদাহরণটাও তার একটি গল্প থেকে নেওয়া যেতে পারে : 
এখন অতীত পর্যালোচনা করলে বহুৎকিসু জাহের হইবো । 
যেমন, পনের বছর বয়সে কেন তিনি কৌমাধ্ উৎসর্গ করলেন? তাও মা*র এক বান্ধবরে! 
প্রথমে খেয়াল হইসিলো, বোধহয় সোহারে সিডিউস করসে ওই ওঁম্যানাইজার ব্যাটা । তারে সোহাগ 
দেখায় ব্যবহার করসে । 
কিন্ত দেখতেসি, এসব আমাগো হুদা বাখোয়াজ। 
সোহার এই টাইপের সোহাগ প্রহণের দীর্ঘ আকাজঙ্কা ছিল । হয়তো, প্রস্তুতিও ছিল। পুরুষের সর্বস্ব 
দিয়া গ্রহণ করার । 
তারে নিয়া যখন প্রৌটুদিগের মধ্যে কাড়াকাড়ি পইড়া গেছে, তিনি মজা পাইসেন। যে কোনরূপ 
আাটেনশন অন্তঃস্থলে ত্যাপ্রিসিয়েট করসেন। 
তো, দীর্ঘ প্রস্তুতি ও অপেক্ষা শেষ হইলো! 
প্ল্যান-প্রোগ্রাম একদম সাকসেস। 
সোহার যোনির বউনি হইলো । 
কিন্তু বউনি হইবার পরবর্তী সাত/আট বসর যা ঘটসে! আমরা পুরা ডরায় গেসি। 
যা ঘটসে তা ব্যাখ্যাতীত _ শুনলেই আটাশ হইতে হইবো । তখন হাসাহাসি করতাম । এখন মন 
খারাপ লাগে । এমন সব পাবলিকের সঙ্গে সোহা বিসনায় উপনীত হইসেন... এমন সব কাণ্ড 
ঘটায়সেন... ছিঃ। 


আমার ভয় হয়, উদ্ধৃত অংশ জোরে জোরে পড়লে শেষকালে যে-শব্দটি প্রতিধ্বনিত হবে, তা ছিঃ । 


তবে প্রমিত বাংলার রূপ ধারা বদল করতে চান, তাদের সবার যে উদধৃত অংশ আদর্শ বলে বিবেচিত হবে, 
এমন ভাবলে তাদের প্রতি অবিচার করা হবে । তাদের মধ্যে একেকজন একেক আঞ্চলিক ভাষা ব্যবহার 
করছেন বইয়ের অংশে বা সম্পূর্ণ বইয়ে । কিংবা পাত্রপাত্রীর মুখে একটা প্রমিত আঞ্চলিক ভাষা দেওয়ার 
চেষ্টা করেছেন । এখনি যে লক্ষ্যে পৌছে গেছেন, এমন দাবি হয়তো তারা করবেন না । এখানে স্মরণযোগ্য 
যে, এ-বিষয়ে একুশ শতকের প্রথম দশকে আমাদের লেখকেরা যেসব যুক্তি প্রদর্শন করেছেন, গত শতকের 
কাসেম এবং আরো কেউ কেউ | এর মূল কখনো স্বতন্ত্র পরিচয়লাভের যে-বাসনা মানুষের মধ্যে কাজ করে, 
খুঁজে নেওয়ার। তার ফল ভালো হোক, মন্দ হোক, আমরা তাতে হস্তক্ষেপ করতে পারি না। কিন্তু 
তাহলে আমাদের অনেক দুঃখ পাওয়ার কারণ ঘটবে । 


১২. বাংলাদেশ শিক্ষা সাময়িকী | 


চার 


বাংলাদেশ যখন স্বাধীন হলো, তখন তার সমরূপতায় আমরা নিজেরাই এত অভিভূত হয়েছিলাম যে, 
অন্যান্য নৃতান্তিক জাতিসত্তার কথা আমাদের মনে হয়নি, এমনকী চাকমা জনপ্রতিনিধি যখন বাঙালিদের 
থেকে চাকমাদের স্বাতন্তরের দাবি তুললেন, তখনো তা আমাদের মনে তেমন দাগ কাটেনি । পার্বত্য চট্টগ্রামে 
সিকি শতাব্দীর সশস্ত্র সংঘাত আমাদের চৈতন্যোদয় ঘটিয়েছে । এখন খোজখবর নিয়ে জানা যাচ্ছে, 
বাংলাদেশে ৪৫টি স্বতন্ত্র জনগোষ্ঠীর বাস। তারা নিজেদের আদিবাসী বলে দাবি করে, আর আমাদের 
সরকার তাদের অভিহিত করে উপজাতি হিসেবে । তাদেরকে পাছে আদিবাসী বলে স্বীকার করতে হয়, এই 
ভয়ে জাতিসংঘ-ঘোষিত আন্তর্জাতিক আদিবাসী দিবসও এদেশে সরকারিভাবে পালিত হয় না- যদিও 
জাতিসংঘের দলিলপত্রে, বিশেষত আন্তর্জাতিক শ্রম সংস্থার একটি সংশোধিত কনভেনশনে (১৯৮৯) 
“আদিবাসী*র সংজ্ঞার্থ অনেক শিথিল করা হয়েছে । বাংলাদেশের আদিবাসীদের ভাষা সম্পর্কে আমার তরুণ 
সহকর্মী সৌরভ শিকদার যে-উপাত্ত সংকলন করেছে, তা থেকে এদের ভাষা-পরিস্থিতি নিয়ে কিছু তথ্য 
উপস্থাপনের চেষ্টা করছি। 


ক্রম জনগোষ্ঠী জনসংখ্যা ১৯৯১) ভাষা ভাষাবংশ বর্ণমালা 
১. অসম সামান্য. অহমিয়া ইন্দো-ইউরেপীয় অহমিয়া 
২ ওরা ১১,২৯৬  কুরুক/সদূরি  দ্রাবিড়/ইন্দো-ইউরোশীয় নেই 
৩ কর্মকার অজ্ঞাত সদ্রি ইন্দো-ইউরোপীয় নেই 
৪ কোচ ১২,৬৩১ কোচ তিব্বতি-বর্মি (বোড়ো) নেই 
৫ কোল অজ্ঞাত মুণ্তা অস্্রিক নেই 
৬ ক্ষত্রিয় বর্মণ অজ্ঞাত অজ্ঞাত অজ্ঞাত অজ্ঞাত 
৭. খন্দ অজ্ঞাত অজ্ঞাত অজ্ঞাত অজ্ঞাত 
৮  খাড়িয়া অজ্ঞাত মুগ্তা অস্ট্রিক নেই 
৯ খাসি ১৩,৪১২ খাসিয়া অস্ট্রিক নেই 
১০ খিয়াং ২,৩৪৫ খিয়াং তিবাবতি-বর্মি(কুকি-চীন) অজ্ঞাত 
১১ খুমি ১,২৪১ খুমি তিব্বতি-বর্মি নেই 
১২ গারো ৬৮,২১০ মাণ্তিআচিক তিব্বতি-বর্মি রোমান/বাংলা 
১৩ গর্থা অজ্ঞাত অজ্ঞাত অজ্ঞাত অজ্ঞাত 
১৪ চাক ২,০০০ চাক তিব্বতি-বর্মি নেই 
১৫ চাকমা ২৫২,৯৮৬ চাকমা ইন্দো-ইউরোপীয় মন-খেম 
১৬ তঙচক্ষিয়া ২১,০৫৭ তঙচঙ্গিয়া/চাকমা ইন্দো-ইউরোপীয় বাহ্‌ 
১৭ তরি অজ্ঞাত অজ্ঞাত অজ্ঞাত অজ্ঞাত 
১৮ ত্রিপুরা ৭৯,৭৭২ ককবরক তিববতি-বর্মি বাহ 
১৯ দলু অজ্ঞাত দলুই তিব্বতি-বর্মি (বোড়ো) অজ্ঞাত 
২০ পাঙ্খো ৩,২২৭ পাঙ্খো তিব্বতি-বর্মি কুকি-চীন) নেই 
২১ পাত্র অজ্ঞাত অজ্ঞাত তিব্বতি-বর্মি (বোড়ো) নেই 

২২ পাহাড়ি ১৮৫৩ 
২৩ গাহান/পাংহুন ৬,০০০ 
২৪ বাগদি অজ্ঞাত 
২৫ বানাই অজ্ঞাত 
২৬ বেদিয়া অজ্ঞাত 
২৭ বোম ৬,৯৭৮ 
২৮ ভূমিজ অজ্ঞাত 
২৯ মণিপুরি ২৪,৯০২ 
৩০ মারমা ১৫৪,২১৬ 
৩১ মালো অজ্ঞাত 
৩২ মাহাতো ৩,৫৩৪ 
৩৩ মাহালি অজ্ঞাত 
৩৪ মুণ্তা ২,১১২ 
৩৫ মুরিয়ার অজ্ঞাত 
৩৬ মুসোহর অজ্ঞাত 
৩৭ ম্রো ২২,১৭৮ 
৩৮ রাই অজ্ঞাত 
৩৯ রাখাইন ১৬,৯৩২ 
৪০ রাজবংশী ৫,88৪ 
৪১ রাজোয়ার অজ্ঞাত 
৪২ লুসাই ৬৬২ 
৪৩ শিং অজ্ঞাত 
৪8৪ সীওতাল ২,০২,৭৪৪ 
৪৫ হাজং ১১,৪৭৭ 


পাহাড়ি মোলতো) দ্রাবিড় 

মণিপুরি তিব্বতি-বর্মি কুকি-চীন) 
অজ্ঞাত অজ্ঞাত 

অজ্ঞাত অজ্ঞাত 

অজ্ঞাত অজ্ঞাত 

বোম তিব্বতি-বর্মি কুকি-চীন) 
অজ্ঞাত অজ্ঞাত 

মণিপুরি তিব্বতি-বর্মি (কুকি-চীন) 
মারমা/বর্মি তিব্বতি-বর্মি কুকি-চীন) 
মাহিলি/সীওতালি অস্ট্রিক 

মুণ্ডা অস্ট্রিক 

অজ্ঞাত অজ্ঞাত 

অজ্ঞাত অজ্ঞাত 

ঘ্রো তিব্বতি-বর্মি কুকি-চীন) 
মারমা/বর্মি তিব্বতি-বর্মি কুকি-চীন) 
রাজবংশী তিব্বতি-বর্মি (বোড়ো) 
লুশি/দোলেন তিব্বতি-বর্মি (কুকি-চীন) 
সীওতালি অস্ট্টিক 

হাজং তিব্বতি-বর্মি (বোড়ো)? 


নর 


৫ 


828838818188৯85111888 

চিত্রটি যে খুব সুখকর, তা নয়। অনেক জনগোষ্ঠীর ভাষা সম্পর্কে আমরা কিছু জানিনা । আটটি গোষ্ঠীর 
জনসংখ্যা পাচ হাজারের নিচে, আরো দুটির পাঁচ থেকে ছ হাজারের মধ্যে । এসব ভাষা টিকিয়ে রাখাই 
দুঃসাধ্য । বর্ণমালা নেই অনেকগুলো ভাষার । যারা রোমান বা বাংলা বর্ণমালা ব্যবহার করছে, তারা সকলেই 
যে বেশিদিন ধরে এমন করছে, তা নয়। মাতৃভাষার শিক্ষালাভের জন্মগত অধিকার থাকা সত্তেও বহু 
জনগোষ্ঠীর পক্ষে সে-অধিকার লাভ বা প্রয়োগ করা কঠিন হবে । চাকমা, মারমা, গারো বা ত্রিপুরা 
ভাষাভাষীর পক্ষে যা অর্জন করা সম্ভবপর, অন্যদের পক্ষে তা নাও হতে পারে । তবু যাদের বর্ণমালা নেই, 
তাদের জন্যে বর্ণমালা-তা সে বাংলা হলেও- তৈরি করা হবে একটা প্রাথমিক কাজ। 

পাচ 


পাকিস্তানকালের ২৪ বছরের রাজনীতির এবং বাংলাদেশের মুক্তিযুদ্ধের মূলে যদিও সক্রিয় ছিল বাংলা ভাষা 
ও বাঙালি সংস্কৃতির প্রতি আমাদের অনুরাগ এবং বাঙালি জাতীয়তাবাদের প্রেরণা, তবু মানতে হবে যে 
বাংলাদেশ বহু জাতির, বহু সংস্কৃতির ও বহু ভাষার দেশ । দেশের প্রধানতম ভাষা বাংলাকে আমরা 
ভালোবাসি, তবে সে-ভালোবাসার তীত্রতা হয়তো এখন কমেছে কিংবা অন্যান্য বৈষয়িক বিবেচনা তৃতীয় 
পক্ষের মতো আমাদের আর বাংলা ভাষার মধ্যে দাড়িয়ে গেছে। আশা করব, উচ্চবিত্ত ও মধ্যবিত্তের 
অনাদেরের শিকার হয়ে বাংলা এদেশে কেবল নিম্ন মধ্যবিত্তের প্রথম ভাষায় পরিণত হবে না । সেই সঙ্গে এও 
আশা করব যে, বাংলা ভাষাশিক্ষায় আমরা যত্রবান হবো । পশ্চিমবঙ্গে আমার সাহিত্যিক বন্ধুরা বলেন, 
বাংলা ভাষার ভবিষ্যৎ রয়েছে বাংলাদেশেই, কেননা পশ্চিমবঙ্গে বাংলা যুগপৎ ইংরেজি ও হিন্দির হামলার 
মুখোমুখি । ব্রিপুরাবাসীদের পরিস্থিতি এমন না হলেও তারা বাংলা ভাষার উন্নয়নের জন্যে আমাদের দিকেই 
তাকিয়ে থাকেন । সেটা যদি নাও হতো, তবু বাংলা ভাষার প্রতি আমাদের দায়িতৃ রয়ে যেত। 


আমাদের দায়িত্ব রয়েছে বাংলাদেশের অন্যান্য ভাষার প্রতিও । যেসব ভাষায় অল্পসংখ্যক মানুষ কথা বলে, 
তাদের বাঁচিয়ে রাখা দুরূহ । পৃথিবীতে থেকে থেকেই কোনো না কোনো ভাষার অপমৃত্যু ঘটছে। এমন 
পরিণাম আমাদেরও কোনো কোনো ভাষার জন্যে যে অপেক্ষা করছে না, তা বলা যায় না। তবে অন্যান্য 
ভাষার বিকাশের জন্যেও আমাদের কিছু করার আছে। বাংলাদেশ রাষ্ট্রের একটা ভাষা-নীতি থাকলে ভলো 
হতো, সেটা ধরে এক্ষেত্রে অগ্রসর হওয়া যেত। 

